b"\n_START_ARTICLE_\nAlexandre Dumas den yngre\n_START_SECTION_\nMoralist\n_START_PARAGRAPH_\nAlexandre Dumas den yngre ble f\xc3\xb8dt utenfor ekteskap i Paris, som (illegitim) s\xc3\xb8nn av kjolemakeren Marie-Catherine Labay og forfatteren Alexandre Dumas. I 1831 ble han likevel anerkjent legalt av sin far som ogs\xc3\xa5 s\xc3\xb8rget for at han fikk den beste utdannelse p\xc3\xa5 Institution Goubaux og Coll\xc3\xa9ge Bourbon._NEWLINE_Loven den gang gjorde det mulig for Dumas d.e. \xc3\xa5 ta s\xc3\xb8nn fra moren, og hennes smerte som f\xc3\xb8lge av dette, og som s\xc3\xb8nnen arvet, inspirerte Dumas d.y. til \xc3\xa5 skrive om tragiske kvinnelige skikkelser. I bortimot alle hans skriverier vektlegger han moralske aspekter. I skuespillet Le Fils naturel (Den naturlige [uekte] s\xc3\xb8nn) utvikler han tankene om at hvis en mann setter et uekte barn til verden har han en plikt til \xc3\xa5 gj\xc3\xb8re barnet legitimt (ekte) og i tillegg gifte seg med moren._NEWLINE_I tillegg til \xc3\xa5 b\xc3\xa6re byrdene ved \xc3\xa5 v\xc3\xa6re f\xc3\xb8dt utenfor ekteskap var faren delvis av sort opprinnelse. P\xc3\xa5 skolen ble Dumas d.y. stadig utsatt for rasisme og mobbet av sine klassekamerater. Barndomsopplevelsene hadde en dyp innflytelse p\xc3\xa5 hans tanker, oppf\xc3\xb8rsel og forfatterskap.\n_START_SECTION_\nDen brystsyke blomsterkvinnen\n_START_PARAGRAPH_\nI 1844 flyttet han til Saint-Germain-en-Laye for \xc3\xa5 leve med sin far. Der traff han Marie Duplessis, en ung kurtisane (en slags luksus-prosituert) som skulle bli inspirasjon til hans romantiske roman La dame aux cam\xc3\xa9lias (Kameliadamen) i 1848. Den tragiske fortellingen om den turbukul\xc3\xb8se unge elskerinnen ble senere utviklet til et teaterstykke, ogs\xc3\xa5 kalt Kameliadamen (engelsk: Camille) og ble basis for Guiseppe Verdis opera La traviata i 1853._NEWLINE_Kameliadamen forteller historien om den vakre Marguerite som lever et luksusliv i Paris betalt av rike menn, i en verden hvor det eneste som er forbudt er ekte f\xc3\xb8lelser. Dramaet inntreffer n\xc3\xa5r den vakre kurtisanen forelsker seg i den unge Armand, og elsker ham s\xc3\xa5 dypt og rent at hun gir avkall p\xc3\xa5 prostitusjonen for \xc3\xa5 leve et rolig liv p\xc3\xa5 landet med Armand. Kameliadamen er blitt et av tidenes store romantiske ikoner. Vivien Leigh og Greta Garbo er noen av de mest ber\xc3\xb8mte tolkerne og Liv Bernhoft Osa har gjort kvinneskikkelsen i Norge._NEWLINE_Modellert etter hans egen elskerinne Marguerite Duplessis, som ogs\xc3\xa5 den unge forfatteren Dumas d.y. m\xc3\xa5tte betale for hennes selskap. Duplessis d\xc3\xb8de erfaren, men ganske ung av tuberkulose. Etter hennes d\xc3\xb8d kj\xc3\xb8pte Dumas tilbake sine egne kj\xc3\xa6rlighetsbrev skrevet til henne og begynte arbeidet med det som skulle bli en av tidenes st\xc3\xb8rste kj\xc3\xa6rlighetshistorier, og dens store patos og tragisk storhet kanskje ikke har t\xc3\xa5lt tidens tann i samme grad som farens lette spenningsromaner.\n_START_SECTION_\nEtterm\xc3\xa6le\n_START_PARAGRAPH_\nI 1864 giftet Alexandre Dumas d.y. seg med Nadeja Naryschkine som han fikk en datter med. Etter at hans f\xc3\xb8rste kone d\xc3\xb8de giftet han seg med Henriette R\xc3\xa9gnier._NEWLINE_I l\xc3\xb8pet av sitt liv skrev Dumas d.y. tolv andre romaner og flere skuespill. I 1867 ble hans roman L'affaire Clemenceau (Aff\xc3\xa6ren Clemenceau) utgitt. Den hadde klare selvbiografiske trekk som med mye av det han skrev. Den karakteriseres til \xc3\xa5 v\xc3\xa6re blant hans beste utgivelser._NEWLINE_I 1874 ble han medlem av Acad\xc3\xa9mie fran\xc3\xa7aise (Det franske akademi) og i 1894 ble han utmerket med \xc3\x86reslegionen._NEWLINE_Alexandre Dumas d.y. d\xc3\xb8de ved Marly-le-Roi, Yvelines, den 27. november 1895 og ble begravd p\xc3\xa5 Cimeti\xc3\xa8re de Montmartre i Paris."